**KISKŐRÖS VÁROS POLGÁRMESTERE**

**ELŐTERJESZTÉS**

(sürgősséggel a Képviselő-testület 2018. november 21-i ülésére)

**TÁRGY: 0192/1 HRSZ-Ú INGATLAN INGYENES TULAJDONBA VÉTELE**

Kiskőrös Város Önkormányzata a TOP-3.1.1-16-2017-00024 azonosító számú „Kerékpárút hálózat fejlesztés Kiskőrös és Tabdi között” című projekt keretében kerékpárutat épít. A kerékpárút nyomvonala keresztezi a Magyar Állam tulajdonában lévő, Kiskőrös külterület 0192 hrsz-ú kivett csatorna rendeltetésű ingatlan területét.

A pályázati kiírás, valamint a nyomvonal építési engedélyezési eljárás is szükségessé teszi a fejlesztéssel érintett terület tulajdoni viszonyainak rendezését.

A nemzeti vagyonról szóló 2011. évi CXCVI. törvény (a továbbiakban: Nvtv.) 4. § (1) bekezdés e) pontja alapján fenti ingatlan a nemzeti vagyon részét képezi, mely a 6. § (1) bekezdés értelmében nem elidegeníthető.

A fent nevesített ingatlan meghatározott területrészének önkormányzati tulajdonba kerülése érdekében az Önkormányzat - az előterjesztés mellékletét képező 16/390/2018 számú változási vázrajz szerint - a 0192 hrsz-ú ingatlan megosztására telekalakítási eljárást folytatott le.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontja alapján a helyi önkormányzat helyben biztosítható közfeladata a településfejlesztés, településrendezés, melyre hivatkozva az állami vagyonról szóló 2007. évi. CVI. törvény 36. § (2) bekezdés c) pontja alapján az Önkormányzat a megosztással keletkezett 0192/1 hrsz-on nyilvántartott kivett csatorna rendeltetésű ingatlan ingyenes tulajdonba kerülését kezdeményezheti a tulajdonosi joggyakorlónál, jelen esetben a Magyar Nemzeti Vagyonkezelő Zrt.-nél.

Az ingyenes tulajdonba vétel eljárásával kapcsolatosan felmerülő költségeket az Önkormányzat viseli. Az ingyenes vagyonátruházási kérelmek tárgyában a Kormány jogosult döntést hozni. Az Nvtv. rendelkezései szerint az ingyenesen tulajdonba adott ingatlanra a tulajdonba adó javára 15 éves időtartamra az ingatlan-nyilvántartásban elidegenítési tilalom kerül bejegyzésre.

Az előterjesztés sürgősségét indokolja, hogy az ingyenes tulajdonba vételt megindító eljáráshoz szükséges dokumentumok a testületi anyag kiküldését követően készültek el.

Fentiek figyelembevételével javaslom, hogy a Képviselő-testület a kerékpárút építése érdekében nyújtson be kérelmet a Kiskőrös 0192/1 hrsz-ú ingatlan ingyenes tulajdonba vétele céljából.

**Kiskőrös, 2018. november 16.**

**Domonyi László sk.**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy Kiskőrös Város Önkormányzata a nemzeti vagyonról szóló 2011. évi CXVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján a Magyar Nemzeti Vagyonkezelő Zrt-nél kezdeményezi és kérelmezi a Magyar Állam tulajdonában és az Alsó Duna-völgyi Vízügyi Igazgatóság vagyonkezelésében lévő Kiskőrös külterület 0192/1 hrsz-on nyilvántartott kivett csatorna művelési ágban lévő, 264 m2 alapterületű ingatlan 1/1 tulajdoni hányadának ingyenes önkormányzati tulajdonba adását,
2. az ingatlant Magyarország helyi önkormányzatairól szóló 2011. CLXXXIX. törvény 13. § (1) bekezdés 1) pontjában meghatározott településfejlesztés, településrendezés feladatainak ellátása érdekében kívánja tulajdonba venni és kerékpárút kiépítése, kerékpáros közlekedés céljára kívánja felhasználni, melyet a TOP-3.1.1-16-2017-00024 azonosító számú „Kerékpárút hálózat fejlesztés Kiskőrös és Tabdi között” című projekt keretében kíván megvalósítani,
3. kötelezettséget vállal arra, hogy az ingyenesen tulajdonba vett ingatlant nem idegeníti el,
4. egyetért azzal, hogy az ingyenes tulajdonba vétel során felmerülő költségeket Kiskőrös Város Önkormányzata viselje,
5. felhatalmazza a polgármestert a Kiskőrös 0192/1 hrsz-ú ingatlan ingyenes tulajdonba vételével összefüggő kérelem benyújtására, az eljárások megindítására, a jognyilatkozatok megtételére, valamint az ingyenes tulajdonba vételről szóló megállapodás aláírására.

**Felelős:** polgármester

**Határidő:** értelemszerűen